የህዳሴ ግድቡን ለማጥናት የሚደረገው ስምምነት በአንድ ወር ውስጥ እንደሚፈረም ተገለጸ
የኢትዮጵያ የውኃ፣ መስኖና ኤሌክትሪክ ሚኒስቴር የታላቁ ህዳሴ ግድብን አማካሪዎቹ ሁለት የፈረንሣይ ኩባንያዎች እንዲያጠኑ የሚያስችለውን ውል ግብፅ፣ ሱዳንና ኢትዮጵያ በአንድ ወር ውስጥ ተስማምተው ሊፈርሙ እንደሚችሉ አስታወቀ፡፡በውኃ፣ መስኖና ኤሌክትሪክ ሚኒስቴር የወሰንና ወሰን ተሻጋሪ ወንዞች ዳይሬክቶሬት ዳይሬክተር አቶ ተሾመ አጥናፌ ለሪፖርተር እንደገለጹት፣ ሦስቱም አገሮች ውሉን እያጠኑትና እየተነጋገሩበት ነው፡፡ ‹‹99 በመቶ በውሉ ላይ ተስማምተናል፡፡ በቀረው ጥቃቅን ጉዳይ ላይ በመነጋገር ላይ እንገኛለን፤›› ብለዋል፡፡በታላቁ የህዳሴ ግድብ የአካባቢ ተፅዕኖ ግምገማና የግድቡ አጠቃቀም ላይ ቴክኒካዊ ጥናት ለማድረግ በአገሮቹ ከተመረጡት ሁለት አማካሪ የፈረንሣይ ኩባንያዎች (አርቴሊያና ቢአርኤል) ጋር እ.ኤ.አ. መስከረም 5 እና 6 ቀን 2016 በሱዳን ስምምነት እንደሚደረግ፣ የግብፅ የውጭ ጉዳይ ሚኒስቴር ማስታወቁን አል አህራም ጋዜጣ ዘግቧል፡፡አቶ ተሾመ ግን ስምምነት የሚደረግበት ቁርጥ ቀን ላይ ኢትዮጵያም ሆነች ሱዳን እንዳልተስማሙ ገልጸዋል፡፡ ‹‹እ.ኤ.አ. መስከረም 5 እና 6 የሚሆን አይመስለኝም፡፡ ስምምነት ላይም አልደረስንም፡፡ ነገር ግን በቅርቡ ምናልባትም በወር ጊዜ ውስጥ ስምምነቱ የሚፈረም ይመስለኛል፤›› ብለዋል፡፡ አቶ ተሾመ እ.ኤ.አ. እስከ መስከረም 3 ቀን 2016 በሚከበረው የዓለም የውኃ ሳምንት ሦስቱም አገሮች ተሳታፊ በመሆናቸው፣ ከዚያ ተመልሰው በአንድ ቀን ውስጥ መስከረም 5 እና 6 ስምምነቱን ማድረግ አስቸጋሪ እንደሚሆንም ገልጸዋል፡፡የግብፅ የውጭ ጉዳይ ሚኒስትር አህመድ አቡ ዘይድ ለግብፅ ጋዜጠኞች በሰጡት መግለጫ፣ ‹‹በግብፅና በኢትዮጵያ መካከል ያለው ግንኙነት በጋራ ጥቅሞች ላይ ወደተመሠረተ አዲስ ምዕራፍ ተሸጋግሯል፤›› ብለዋል፡፡የግበፅ ፕሬዚዳንት አብዱልፈታህ አልሲሲ በተመሳሳይ፣ ‹‹ግብፆች የህዳሴ ግድቡን ፕሮጀክት የሚፈሩበት ምንም ምክንያት የለም፤›› ማለታቸውን የአል አህራም ዘገባ ጠቅሷል፡፡ በቴክኒክ ጥናቶቹ ላይ እየተደረገ ያለው ድርድርም ለሁሉም አገሮች መተማመን የሚፈጥር ነው ማለታቸውንም አክሏል፡፡   